Sanoman tuotevalikoima tavoittaa lähes kaikki suomalaiset − Ilta-Sanomat jatkaa tavoittavuudeltaan uutismedian ykkösenä - Sanoma Media Finland
Sanoman tuotevalikoima tavoittaa lähes kaikki suomalaiset − Ilta-Sanomat jatkaa tavoittavuudeltaan uutismedian ykkösenä
ti, maalis 01, 2016 10:27 CET
Tiedotusvälineille 1.3.2016
Ilta-Sanomat tavoittaa eri kanavissaan 2,4 miljoonaa suomalaista ja jatkaa uutismedian vahvana ykkösenä. Maksumuurin takana toimiva Helsingin Sanomat tavoittaa 1,9 miljoonaa suomalaista ja jo 54 % prosenttia lehden tilaajista maksaa digitaalisesta sisällöstä. Tuore Kansallinen mediatutkimus kertoo myös, että kymmenestä Suomen suurimmasta tilattavasta tai ostettavasta lehdestä seitsemän on Sanoman julkaisemaa.
Kansallisen mediatutkimuksen mukaan printtimedian lukijamäärän kehitys jatkaa laskuaan. Tästä huolimatta painettu lehti on edelleen ylivoimaisesti suosituin tapa lukea lehtien sisältöjä.
Digitaalisen median isoin kasvuprosentti on käyntimäärissä. TNS Metrixin mukaan Ilta-Sanomien käynnit ovat kasvaneet vuodessa jopa 19 % ja Helsingin Sanomien 6 %.
”Markkina-asemamme vahvistuminen ja käyntien vahva kasvu osoittavat, että lukijamme ovat tyytyväisiä sisältöömme ja hakeutuvat sen pariin yhä useammin”, Ilta-Sanomien kustantaja ja vastaava päätoimittaja Tapio Sadeoja sanoo.
Sisällön tarjonta eri päätelaitteissa tuo joustavuutta lukijan arkeen ja lukutapoihin. Digitaalisten näköislehtien lukeminen on voimakkaasti kasvanut ilmiö. Esimerkiksi sovelluskäytön kasvun myötä Helsingin Sanomien näköislehden lukeminen on lisääntynyt 40 % vuoden aikana. Näköislehdet tulevat mukaan Kansallisen mediatutkimuksen mittauslukuihin ensi syksynä Kärkimedia-lehtien osalta.
”Arvioimme analytiikka-datan perusteella, että HS saa näköislehdestä lisäkontakteja noin 60 000 päivässä. Odotamme määrän vielä kasvavan, sillä näköislehti tuli hiljattain tarjolle myös Windows Phone -sovelluksiin”, Helsingin Sanomien vastaava päätoimittaja Kaius Niemi kertoo.
Suomen kymmenen suurimman tilattavan tai ostettavan lehden joukossa on seitsemän Sanoman julkaisua. Tämän lisäksi valtaosa Sanoman lehdistä on oman lehtiryhmänsä ykkösbrändejä, kuten esimerkiksi suurin lastenlehti Aku Ankka, suurin yleisaikakauslehti ET, suurin terveys- ja hyvinvointilehti Hyvä Terveys, suurin naisten yleislehti Kodin Kuvalehti ja naisten viikkolehtien ykkönen Me Naiset.